Slavko Avsenik
Slavko Avsenik (26. novembar 1929. Begunje na Gorenjskem – 2. juli 2015. Ljubljana), bio je međunarodno priznati muzičar na harmonici i kompozitor iz Slovenije. Godine 1953. Slavko Avsenik i njegov brat Vilko osnovali su muzičku grupu "Ansambl braće Avsenik", koji će imati veliki uticaj na muziku Slovenije, Austrije i Njemačke u decenijama koje su slijedile. Muzički stil ove grupe je imao nadimak "Oberkrainer" (njemački naziv za područje Kranjske u Sloveniji). Tokom njihovog aktivnog muzičkog djelovanja braća Avsenik su snimili stotine vlastitih kompozicija koje su postale središnji element u slovensko-američkom polka repertoaru. Njegov "Oberkrainer" zvuk je postao jedno od glavnih sredstava etničkog muzičkog izraza za Sloveniju, Njemačku, Austriju ,Švicarsku i više zemalja Beneluksa, gdje su nastale na stotine alpskih muzičkih orkestara u tom procesu. Slavko Avsenik je sa ovom grupom nastupao pred milionima gledalaca, uključujući i šefove država, na radiju i televiziji i svirao na hiljade koncerata. Prodao je više od 30 miliona ploča, te zaradio 31 zlatnu ploču, dvije dijamantske i jednu platinastu. Njegova najpopularnija polka je "Na Golici" (njem. Trompetenecho) koju je komponovao i objavio 1955. godine i za koju se vjeruje da je najčešće izvođena instrumentalna kompozicija u svijetu. Neki od najznačajnijih događaja u njegovoj bogatoj muzičkoj karijeri su nastup na Olimpijskom stadionu u Berlinu 1961. godine pred više od 80 000 gledalaca, te koncertne turneje po SAD-a i Kanadi 1970. i 1985. godine, kao i jednočasovni direktan prenos specijalne emisije Njemačke televizije pod nazivom "Es ist so schön ein Musikant zu sein" (bos. Tako lijepo je biti muzičar). Slavko Avsenik je sarađivao sa svojim bratom Vilkom sa kojim je komponovao blizu 1000 originalnih kompozicija koje danas predstavljaju sastavni dio naslijeđa slovenskog stila u narodnoj muzici. Među ljubiteljima njegove muzike i brojnim muzičkim kritičarima, Slavko je poznat pod nadikom Johann Strauss dvadesetog vijeka.